62024TO0615_RES
T‑615/24. sz. ügy
Asociación de ciudadanos contra la corrupción y para la defensa del estado de derecho
kontra
Európai Ombudsman
A Törvényszék végzése (második tanács), 2025. június 17.
„Megsemmisítés iránti kereset – Az ombudsman azon határozata, hogy a panaszt követően nem indít vizsgálatot – Keresettel nem megtámadható aktus – A hatáskör nyilvánvaló részleges hiánya – Nyilvánvaló részleges elfogadhatatlanság”)
Megsemmisítés iránti kereset – Keresettel megtámadható aktusok – Fogalom – Kötelező joghatásokat kiváltó aktusok – Az európai ombudsman azon határozata, hogy lezárja a panasz vizsgálatát vagy nem indít vizsgálatot – Kizártság
(EUMSZ 228. és EUMSZ 263. cikk; 2021/1163 európai parlamenti rendelet, 2–4. cikk)
(lásd: 9–11. pont)
Intézményi mulasztás megállapítása iránti kereset – Természetes vagy jogi személyek – Keresettel megtámadható mulasztások – Az európai ombudsman azon határozata, hogy a panaszt követően nem indít vizsgálatot vagy nem fogalmaz meg ajánlásokat – Kizártság
(EUMSZ 265. cikk, harmadik bekezdés)
(lásd: 14. pont)
Összefoglalás
A Törvényszék, amely az előtte megsemmisítés iránt benyújtott keresetet részben hatásköre nyilvánvaló hiánya miatt, részben pedig mint nyilvánvalóan elfogadhatatlant elutasítja, az európai ombudsman új alapokmányának 2021-ben történt elfogadása óta (
1
) első alkalommal foglal állást abban a kérdésben, hogy az ombudsman azon határozatai, hogy panaszt követően nem indít vizsgálatot, megsemmisítés iránti kereset tárgyát képezhetik‑e.
A felperes, az Asociación de ciudadanos contra la corrupción y para la defensa del estado de derecho spanyol jog szerinti egyesület, amelynek célja a korrupció elleni küzdelem és a jogállamiság védelme.
A felperes 2024. augusztus 28‑án panaszt nyújtott be az ombudsmanhoz az Európai Bizottsággal szemben. Az ombudsman 2024. szeptember 18‑i levelében arról tájékoztatta a felperest, hogy nem áll rendelkezésre elegendő bizonyíték a vizsgálat megindításához, és hogy a panaszt le fogja zárni. A felperes kérését követően az ombudsman 2024. szeptember 27‑i elektronikus levelében és 2024. október 3‑i levelében emlékeztetett korábbi válaszaira, és válaszolt a felperes arra irányuló kérelmére, hogy saját kezdeményezésére indítson vizsgálatot.
Az egyesület megsemmisítés iránti keresetet nyújtott be az ombudsman említett, 2024. október 3‑i levelében foglalt határozattal szemben.
A Törvényszék álláspontja
A Törvényszék e megsemmisítés iránti kérelmet mint nyilvánvalóan elfogadhatatlant elutasítja, mivel a megtámadott határozat nem minősül az EUMSZ 263. cikk értelmében vett megtámadható jogi aktusnak.
E tekintetben a Törvényszék megjegyzi, hogy az EUMSZ 228. cikkből, valamint a 2021/1163 európai parlamenti rendelet 2–4. cikkéből az következik, hogy az ombudsman kivizsgálja az uniós intézmények, szervek vagy hivatalok tevékenysége során felmerülő hivatali visszásságokkal kapcsolatban hozzá beérkezett panaszokat, és lefolytatja az általa indokoltnak ítélt vizsgálatokat. (
2
) Különösen elutasítja azokat a panaszokat, amelyek nem tartoznak a hatáskörébe, vagy amelyek nem felelnek meg bizonyos eljárási követelményeknek; (
3
) amennyiben úgy ítéli meg, hogy egy panasz nyilvánvalóan megalapozatlan, lezárja az ügyet, és erről tájékoztatja a panaszost, (
4
) és amennyiben azt indokoltnak véli, vizsgálatot indíthat. (
5
) Ennek keretében a lehető leghamarabb tájékoztatja a panaszost a panasszal kapcsolatban hozott intézkedésekről, és lehetőség szerint megoldást keres az érintett uniós intézménnyel, szervvel, hivatallal vagy ügynökséggel a hivatali visszásság megszüntetése érdekében, és amennyiben a panaszosok elfogadják ezt a megoldást, lezárhatja az ügyet. (
6
) Amennyiben egy vizsgálatot követően hivatali visszásságot tárnak fel, az ombudsman indokolatlan késedelem nélkül tájékoztatja az érintett uniós intézményt, szervet, hivatalt vagy ügynökséget a vizsgálat megállapításairól, és adott esetben ajánlásokat tesz. (
7
) Ez utóbbi közlését követően az érintett intézménynek, szervnek, hivatalnak vagy ügynökségnek három hónap áll rendelkezésére, hogy részletes véleményt küldjön az ombudsmannak, (
8
) amelyet követően az ombudsman lezárhatja a vizsgálatot, és jelentést küldhet az érintett intézménynek, szervnek, hivatalnak vagy ügynökségnek, valamint bizonyos esetekben az Európai Parlamentnek, amelyben ajánlásokat fogalmazhat meg. Végül az ombudsman tájékoztatja a panaszost a vizsgálat eredményéről, a kapott véleményről és a jelentésben megfogalmazott esetleges ajánlásokról. (
9
)
Az említett rendelkezésekből tehát az következik, hogy az ombudsman arra szorítkozik, hogy a panaszost a panaszát követően a lehető leghamarabb tájékoztassa, és ha hivatali visszásságot észlel, miután az érintett intézményhez, szervhez, hivatalhoz vagy ügynökséghez fordult, egyszerűen tájékoztatja a panaszost a vizsgálat eredményéről, valamint az érintett intézmény, szerv, hivatal vagy ügynökség által adott véleményről és annak esetleges ajánlásairól.
Közelebbről, a panasz kivizsgálását követően az ombudsmannak nincs hatásköre arra, hogy kötelező erejű intézkedéseket hozzon, és amennyiben hivatali visszásságot állapít meg, az általa az érintett intézménynek, szervnek, hivatalnak vagy ügynökségnek megküldött jelentés per definitionem nem jár semmilyen, az EUMSZ 263. cikk értelmében vett joghatással harmadik személyekre nézve, és nem köti az érintett intézményt, szervet, hivatalt vagy ügynökséget sem, amely az uniós jog által számára biztosított hatáskörök gyakorlása keretében szabadon dönt arról, hogy milyen következményt fűz ahhoz.
Ebből a Törvényszék azt a következtetést vonja le, hogy az ombudsmannak a panasz érdemi vizsgálatát lezáró, indokolással ellátott határozata további intézkedések meghozatala nélkül nem minősül megsemmisítés iránti kereset révén megtámadható jogi aktusnak, mivel az ilyen határozat nem jár az EUMSZ 263. cikk értelmében vett joghatásokkal harmadik személyekre nézve.
Egyébiránt a Törvényszék ugyanezen okokból megjegyzi, hogy még azt feltételezve is, hogy a kereset, mint az EUMSZ 265. cikken alapuló intézményi mulasztás megállapítása iránti kereset, annak megállapítására irányul, hogy az ombudsman nem indított vizsgálatot, sőt nem bocsátott ki jelentést és ajánlásokat a Bizottságnak, az ilyen aktusok nem képezhetik az EUMSZ 265. cikk harmadik bekezdése szerinti intézményi mulasztás megállapítása iránti kereset tárgyát. Az intézményi mulasztás megállapítása iránti kereset célja ugyanis a jogilag kötelező erejű jogi aktus elfogadása elmaradásának szankcionálása. Márpedig, az ombudsman nem hoz kötelező erejű intézkedéseket sem a panaszossal, sem pedig az érintett intézménnyel, szervvel, ügynökséggel vagy hivatallal szemben.
(
1
)	Az ombudsman feladatainak ellátására vonatkozó szabályokról és általános feltételekről (az európai ombudsman alapokmánya) és a 94/262/ESZAK, EK, Euratom határozat hatályon kívül helyezéséről szóló, 2021. június 24 i (EU, Euratom) 2021/1163 európai parlamenti rendelet (HL 2021. L 253., 1. o.)
(
2
)	Az EUMSZ 228. cikk (1) bekezdésének első és második albekezdése.
(
3
)	Az ombudsman alapokmánya 2. cikkének (4) bekezdése.
(
4
)	Az említett alapokmány 2. cikkének (5) bekezdése.
(
5
)	Az említett alapokmány 2. cikkének (7) bekezdése és 3. cikkének (1) bekezdése.
(
6
)	Az említett alapokmány 2. cikkének (10) bekezdése.
(
7
)	Az említett alapokmány 4. cikkének (1) bekezdése.
(
8
)	Az említett alapokmány 4. cikkének (2) bekezdése.
(
9
)	Az említett alapokmány 4. cikkének (3) bekezdése.